*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 19ης Δεκεμβρίου 1984

για παροχή άδειας στο Ηνωμένο Βασίλειο να περιορίσει την εμπορία σπόρων ορισμένων ποικιλιών καλλιεργουμένων φυτικών ειδών

(Το κείμενο στην αγγλική γλώσσα είναι το μόνο αυθεντικό)

(85/58/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου των ποικιλιών καλλιεργουμένων φυτικών ειδών (1), όπως τροποποιήθηκε τελευταία από την οδηγία 80/1141/ΕΟΚ (2), και ιδίως το άρθρο 15 παράγραφοι 2, 3 και 7,

την αίτηση που κατατέθηκε από το Ηνωμένο Βασίλειο,

Εκτιμώντας:

ότι, σύμφωνα με τις διατάξεις του άρθρου 15 παράγραφος 1 της προαναφερθείσας οδηγίας, οι σπόροι ή το αναπαραγωγικό υλικό που ανήκουν στις ποικιλίες των καλλιεργουμένων φυτικών ειδών, που έχουν γίνει επίσημα δεκτά κατά τη διάρκεια του έτους 1982 τουλάχιστον σε ένα από τα κράτη μέλη, και επιπλέον αντιστοιχούν στις προϋποθέσεις που προβλέπονται στην ίδια οδηγία, δεν υπόκεινται πλέον εντός της Κοινότητας, ως προς την ποικιλία και από τις 31 Δεκεμβρίου 1984, σε κανένα περιορισμό για εμπορία·

ότι, εν πάση περιπτώσει, το άρθρο 15 παράγραφος 2 της προαναφερθείσας οδηγίας προβλέπει ότι σε ένα κράτος μπορεί να δοθεί, κατόπιν αιτήσεώς του, η άδεια να απαγορεύει την εμπορία των σπόρων και του αναπαραγωγικού υλικού ορισμένων ποικιλιών·

ότι το Ηνωμένο Βασίλειο έχει υποβάλει παρόμοια αίτηση για ορισμένες ποικιλίες διαφορετικών ειδών·

ότι οι ποικιλίες που απαριθμούνται στην παρούσα απόφαση έχουν υποστεί στο Ηνωμένο Βασίλειο επίσημους ελέγχους καλλιεργείας·

ότι για την ποικιλία Catalpa (λόλιον το ιταλικόν), είναι δυνατόν να διαπιστωθεί, βάσει των αποτελεσμάτων των πειραμάτων, ότι στο Ηνωμένο Βασίλειο δεν διακρίνεται από άλλες ποικιλίες που έγιναν αποδεκτές (άρθρο 15 παράγραφος 3 στοιχείο α) περίπτωση πρώτη της προαναφερθείσας οδηγίας), σύμφωνα με τους εθνικούς κανόνες που ρυθμίζουν την αποδοχή των ποικιλιών στο Ηνωμένο Βασίλειο και εφαρμόζονται στο πλαίσιο των ισχυουσών κοινοτικών διατάξεων·

ότι, ως εκ τούτου, πρέπει να ικανοποιηθεί πλήρως η αίτηση του Ηνωμένου Βασιλείου που αφορά την ποικιλία αυτή·

ότι, για άλλες ποικιλίες, η αίτηση εξετάζεται διεξοδικά από την Επιτροπή· ότι είναι αδύνατον πριν από τη λήξη της προθεσμίας του άρθρου 15 παράγραφος 1 της εν λόγω οδηγίας να επιτευχθεί η εξέταση των ποικιλιών Bushreal και Bingo (ζαχαρότευτλα)·

ότι, ως εκ τούτου, ενδείκνυται να παραταθεί κατά το απαραίτητο διάστημα, όσον αφορά το Ηνωμένο Βασίλειο, η εν λόγω προθεσμία ώστε να καταστεί δυνατός ο πλήρης έλεγχος της αιτήσεως για τις εν λόγω ποικιλίες (άρθρο 15 παράγραφος 7 της προαναφερθείσας οδηγίας)·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Δίδεται η άδεια στο Ηνωμένο Βασίλειο να απαγορεύει σε όλο το έδαφός του την εμπορία των σπόρων της ακόλουθης ποικιλίας, που δημοσιεύεται στον κοινό κατάλογο των ποικιλιών των καλλιεργουμένων φυτικών ειδών του 1985:

Κτηνοτροφικά φυτά:

- Lolium multiflorum L.,

- Catalpa.

Άρθρο 2

Η άδεια που προβλέπεται στο άρθρο 1 ανακαλείται μόλις διαπιστωθεί ότι οι προϋποθέσεις υπό τις οποίες χορηγήθηκε δεν πληρούνται πλέον.

Άρθρο 3

Το Ηνωμένο Βασίλειο γνωστοποιεί στην Επιτροπή την ημερομηνία και τις διατυπώσεις σύμφωνα με τις οποίες κάνει χρήση της άδειας που αναφέρεται στο άρθρο 1. Η Επιτροπή πληροφορεί σχετικά τα υπόλοιπα κράτη μέλη.

Άρθρο 4

Η προθεσμία που αναφέρεται στο άρθρο 15 παράγραφος 1 της οδηγίας 70/457/ΕΟΚ παρατείνεται, για το Ηνωμένο Βασίλειο, μετά τις 31 Δεκεμβρίου 1984 και μέχρι τις 31 Μαρτίου 1985 για τις εξής ποικιλίες:

Ζαχαρότευτλα:

- Beta vulgaris L.,

- Bingo,

- Bushreal.

Άρθρο 5

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 19 Δεκεμβρίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 225 της 12. 10. 1970, σ. 1.

(2) ΕΕ αριθ. L 341 της 16. 12. 1980, σ. 27.